**Прилог 2.2.** Правилник о обезбеђењу квалитета рада Факултета

Универзитет у Београду

Факултет за специјалну едукацију и рехабилитацију

Број:3/40-7

Датум: 30.7.2008. године

На основу члана 15. став 1. Закона о високом образовању („Службени гласник РС“, број 76/2005), Наставно-научно веће Факултета за специјалну едукацију и рехабгилитацију на седници од 15. 7. 2008. године, доноси

Правилник о обезбеђењу квалитета рада Факултета за специјалну едукацију и рехабилитацију 3/40-7 (2008)

**I ОПШТЕ ОДРЕДБЕ**

**Предмет регулисања**

Члан 1

Овим Правилником утврђују се поступци и мере за обезбеђење квалитета студијских програма, педагошког и научноистраживачког рада наставника и сарадника, рада студената, ненаставног особља, уџбеника и другог наставног и испитног материјала, простора и опреме, финансирања у управљања као и других пратећих делатности на Факултету за специјалну едукацију и рехабилитацију (у даљем тексту: Факултет).

**Циљ Правилника**

Члан 2

Доношење овог Правилника има за циљ контролу и одржавање квалитета као и његово стално унапређивање како би се обезбедио процес студирања који гарантује одговарајући ниво знања и компетентности свршених студената.

**II ПОСЕБНЕ ОДРЕДБЕ**

**Субјекти обезбеђења квалитета**

Члан 3

(1) Субјекти обезбеђења квалитета су наставници и сарадници, ненаставно особље, студенти, Комисија за обезбеђење квалитета, Наставно-научно веће, Веће за мастер, специјалистичке и докторске студије, Изборно веће и органи управљања и пословођења.

(2) Надлежности сваког субјекта из става 1 овог члана утврђени су Статутом Факултета.

**Комисија за обезбеђење квалитета**

Члан 4

(1) Факултет формира Комисију за обезбеђење квалитета рада (у даљем тексту: Комисија) коју чине представници наставног особља, ненаставног особља и студената.

(2) Делокруг и начин рада Комисије, њен састав и начин избора утврђени су Статутом Факултета, Стратегијом обезбеђивања квалитета, овим Правилником и Одлуком о образовању Комисије.

(3) Комисију именује Наставно-научно веће.

(4) Председника Комисије именује Наставно-научно веће на предлог декана.

(5) Председник Комисије сазива седнице и руководи њеним редом.

(6) Комисија ради у седницама и о том раду се води записник.

**Надлежност Комисије**

Члан 5

Комисија за обезбеђење квалитета има следеће надлежности:

* Прати квалитет рада свих делатности на Факултету, прикупља податке о току рада, предлаже мере за побољшање квалитета рада, стара се о примени мера за то побољшање;
* Анализира испуњавање стандарда рада у свим областима и подручјима;
* Спроводи процес самовредновања на Факултету, анализира податке који се добијају у том процесу посебно податке добијене студентском анкетом, спроводи студентску анкету и подноси извештај о самовредновању Наставно-научном већу и декану;
* Припрема нацрт Стратегије за обезбеђивање квалитета;
* Предлаже Наставно-научном већу Правилник о обезбеђивању квалитета;
* Доноси Пословник о свом раду.

**Самовредновање**

Члан 6

(1) Факултет спроводи поступак самовредновања по правилу сваке друге, а најкасније сваке треће године.

(2) Предмет самовредновања су студијски програми, процес наставе и све пратеће делатности на Факултету.

(3) Процес самовредновања се спроводи у складу са Законом о високом образовању, Стандардима и поступцима за обезбеђивање квалитета и Правилником о самовредновању квалитета наставе и педагошког рада наставника.

(4) Самовредновање спроводи Комисија.

(5) У поступку самовредновања обавезно се анализира оцена студената.

(6) Комисија спроводи процес самовредновања на основу непосредног посматрања, упитницима, анкетом студената, анализом документације и на друге одговарајуће начине.

(7) Систематизован извештај о самовредновању, заједно са предлогом мера за побољшање квалитета Комисија подноси Наставно-научном већу.

(8) Наставно-научно веће разматра извештај Комисије и доноси одлуку о оцени квалитета у свим областима које су анализиране као и о мерама које треба предузети да се квалитет рада унапреди.

**Подручја обезбеђења квалитета**

Члан 7

Процес обезбеђења квалитета на Факултету се спроводи у следећим подручјима: студијских програма, наставног процеса, научноистраживачког и стручног рада, избора наставног и ненаставног особља, рада студената, уџбеника и остале наставне и испитне материјале, простора и опреме и управљања Факултетом и његовим финансијама.

**Обезбеђење квалитета студијских програма**

Члан 8

(1) Квалитет студијских програма обезбеђује се сталним праћењем њихових циљева, структуре, оптерећености студената, осавремењивањем њихових садржаја, оцењивањем од стране студената и њихових послодаваца као и на друге погодне начине.

(2) Значајну улогу у обезбеђењу квалитета ових програма имају наставници који дају почетне предлоге садржаја и структуре програма као и Наставнo-научно веће које те предлоге разматра и усваја.

**Рад Комисије у обезбеђењу квалитета студијских програма**

Члан 9

(1) Комисија за обезбеђење квалитета непрекидно прати и прикупља информације о студијским програмима Факултета.

(2) Комисија нарочито:

2.1 Врши контролу радног оптерећења студената упоређивањем релевантних података и помоћу анкете студената;

2.2 Планира и спроводи анкетирање студената;

2.3 Планира и спроводи анкетирање дипломираних студената и послодавца;

2.4 Обезбеђује податке надлежним органима и телима Факултета за контролу садржаја и структуре студијских програма и учествује у том раду.

2.5 Обезбеђује податке надлежним телима Факултета за анализу циљева студијских програма и учествује у тој анализи;

2.6 Прикупља податке надлежним телима за упоређивање садржаја студијских програма на Факултету са садржајима сродних Факултета, односно универзитета у иностранству.

(3) Активности и делатности из става 2 овог члана Комисија по правилу спроводи сваке друге, а најкасније сваке треће године.

**Обезбеђење квалитета наставног процеса**

Члан 10

(1) Квалитет наставног процеса на Факултету обезбеђује се: 1. постојањем квалитетних садржаја код сваког предмета, 2. квалитетним и савременим методама наставе, 3. професионалним односом наставника и сарадника у том процесу, 4. потребним нивоом знања наставника и сарадника, 5. потребним нивоом материјалних средстава за обезбеђење мотивације за рад наставника и сарадника, за набавку квалитетне опреме, савремене литературе и друго.

(2) Контрола квалитета наставног процеса врши се праћењем квалитета предавања, вежби и других облика наставе.

(3) Елементи који служе као основ за контролу квалитета су дефинисани циљеви и садржаји предмета, дефинисани исходи учења, описане методе које се користе у настави, распоред часова и тематских јединица по недељама наставе датих у плану рада.

(4) Елементе и става 3 овог члана предметни наставници су дужни да дефинишу пре почетка школске године и да те садржаје учине јавним.

(5) Непосредно праћење наставног процеса и прикупљање података о томе како се он остварује како се спроводе планови рада, какав је квалитет овог процеса као и о његовим другим важним елементима врши Комисија за обезбеђивање квалитета рада на Факултету.

(6) На крају школске године наставници, сарадници и студенти путем анкете оцењују успешност и квалитет наставног процеса.

(7) Анкету из става 6 овог члана спроводи Комисија и о резултатима оцењивања подноси извештај Наставно-научном већу Факултета.

(8) Наставно-научно веће Факултета разматра извештај, оцењује квалитет наставног процеса и предлаже мере за његово унапређивање.

(9) Уколико резултати оцењивања квалитета наставног процеса покажу да наставник или сарадник не обавља свој посао на професионалан начин, Декан Факултета га упозорава на грешке а ако наставник или сарадник те грешке не отклони, Декан Факултета покреће дисциплински поступак у складу са позитивним прописима Факултета и Универзитета у Београду.

**Обезбеђење квалитета научноистраживачког рада**

Члан 11

(1) Обезбеђење квалитета научноистраживачког рада врши се: 1. доношењем краткорочног и дугорочног плана научноистраживачког рада; 2. анализом и усвајањем тог плана од стране Наставно-научног већа, 3. сталним подстицањем учешћа наставника у овом раду; 4. обезбеђивањем адекватних материјалних и просторних услова за научна истраживања; 5. праћењем и провером резултата овог рада као и на друге начине.

(2) Комисија за обезбеђење квалитета прати и проверава обезбеђење квалитета рада у овој области на основу:

2.1 Учешћа Факултета у међународним пројектима;

2.2 Броја и врсте објављених радова из научноистраживачких пројеката;

2.3 Броја наставника и сарадника укључених у пројекте;

2.4 Броја студената завршне године дипломских академских и докторских студија укључених у научна истраживања;

2.5 Броја организованих научних скупова;

2.6 Висине прихода Факултета на основу научноистраживачких пројеката.

(3) Комисија из става 2 овог члана подноси извештај о провери квалитета научноистраживачког рада Наставно-научном већу које га анализира, усваја или доноси мере за отклањање уочених недостатака.

(4) Извештај Комисије и ставови и мере Наставно-научног већа су доступни јавности.

**Обезбеђење квалитета наставника и сарадника**

Члан 12

(1) Квалитет наставника и сарадника постиже се доследном применом прописаних правила и норми за њихов избор у звања и на радна места.

(2) Факултет обезбеђује квалитет наставника и сарадника и путем организовања разних облика њиховог усавршавања и њиховог учешћа на научним скуповима у земљи и иностранству.

(3) Факултет одваја посебна средства за усавршавање наставника и сарадника и сноси све трошкове краткорочне или перманентне едукације, учешћа на скуповима, трошкове специјализација и друге.

(4) Факултет сачињава програм развоја научног подмлатка за период од 5 до 10 година.

(5) Комисија за обезбеђење квалитета континуирано прати педагошку и научноистраживачу делатност наставника и сарадника, посебно њихове резултате у научноистраживачком раду, њихове педагошке способности, имплементацију резултата научних истраживања у процес наставе и о томе подноси извештај са предлозима мера за побољшање стања.

(6) Извештај из става 5 овог члана Комисија подноси Наставно-научном већу.

**Обезбеђење квалитета рада студената**

Члан 13

(1) Квалитет рада студената се обезбеђује доследним придржавањем прописаних критерија при селекцији студената, оцењивањем током наставе, оцењивањем на испитима које је у складу са нормама, праћењем резултата које постижу на испитима, праћењем пролазности и слично.

(2) Комисија непрекидно прати оцене студената по предметима и њихову пролазност између студијских програма.

(3) Извештај о праћењу из претходног става Комисија доставља Наставно-научном већу које оцењује да ли је и на којим предметима сувише висока или сувише ниска пролазност и предузима одговарајуће мере у вези са тим.

**Обезбеђење квалитета уџбеника и другог материјала**

Члан 14

(1) Факултет је дужан да сваки студијски програм који се реализује на њему покрије уџбеником и другом наставном литературом за савладавање наставног градива.

(2) Покривеност студијских програма уџбеницима систематски прати и анализира Комисија за обезбеђење квалитета и о томе подноси извештај Наставно-научном већу.

(3) Комисија такође систематски прати и анализира квалитет и попуњеност библиотечког фонда и о томе извештава Наставно-научно веће.

(4) Уколико Наставно-научно веће Факултета оцени да у покривености, квалитету или попуњености из става 2 и става 3 овог члана постоје недостаци упућује предлог декану да те недостатке отклони.

(5) Квалитет уџбеника, покривеност студијских програма уџбеницима и другом литературом, обим, квалитет и структура библиотечког фонда оцењује се у поступку самовредновања од стране студената и наставника по правилу сваке друге, а најкасније сваке треће године.

(6) Студентском анкетом, поред квалитета уџбеника и покривености студијских програма, оцењују се и мотивација за рад и сам рад библиотечког особља, квалитет информатичних ресурса, њихова доступност и слично.

**Квалитет простора и опреме**

Члан 15

(1) Комисија за обезбеђење квалитета има стални увид у однос између броја студената, с једне стране и обим и структуру простора, с друге.

(2) У поступку самовредновања Комисија сваке друге, а најкасније сваке треће године анализира да ли је дошло до погоршања стања у погледу простора и опреме и о томе подноси извештај Наставно-научном већу.

(3) Наставно-научно веће разматра извештај и у случају да је дошло до одступања од стандарда предлаже декану отклањање тих недостатака.

(4) Декан Факултета дужан је одмах да предузме мере ради отклањања недостатака које је учинила Комисија својим радом описаним у ставу 1 и/или ставу 2 овог члана.

**Квалитет управљања и квалитет ненаставне подршке**

Члан 16

(1) Квалитет управљања и квалитет ненаставне подршке обезбеђују се прецизним утврђивањем надлежности и одговорности органа Факултета и појединаца запослених у ненаставном сектору као и систематским праћењем и вредновањем њиховог реда.

(2) У процесу самовредновања Комисија за обезбеђење квалитета спроводи анкету међу наставницима и студентима којом се оцењује рад органа и рад појединаца и служби у сектору ненаставне подршке.

(3) Извештај о резултатима самовредновања Комисија подноси Савету и Наставно-научном већу који, у случају негативних оцена, доноси хитне мере за отклањање уочених недостатака.

**Квалитет финансирања**

Члан 17

(1) Квалитет финансирања постиже се обезбеђивањем значајних материјалних средстава из небуџетских извора: од пројеката, разних облика едукација, продајом услуга појединцима, донација, поклона и слично.

(2) Квалитет финансирања постиже се и пословањем у складу са законским нормама.

(3) Оцењивање квалитета финансирања врши се анализом периодичних обрачуна и завршног рачуна од стране Наставно-научног већа и Савета Факултета.

(4) Оцене које се односе на квалитет финансирања су доступне јавности.

**III ПРЕЛАЗНЕ И ЗАВРШНЕ ОДРЕДБЕ**

**Ступање на снагу**

Члан 18

Овај Правилник ступа на снагу осам дана од дана објављивања на сајту и огласној табли Факултета.

Председник Наставно-научног већа

Проф. др Добривоје Радовановић